אודי סגל (עיתונאי)

אודי סגל (נולד ב-23 בנובמבר 1971) הוא עיתונאי ומגיש טלוויזיה ישראלי, מגיש את מהדורת החדשות המרכזית של חדשות 13.

ביוגרפיה
סגל נולד בדימונה וגדל בתל מונד. אביו עבד בקריה למחקר גרעיני – נגב ואימו כמורה למתמטיקה. הוא למד במגמת ביולוגיה בתיכון רופין. 

סגל הוא בעל תואר ראשון במנהל עסקים, ומלמד בחוג לתקשורת במרכז הבינתחומי הרצליה.

קריירה עיתונאית 
בשנת 1990 התגייס לצה"ל ושירת בגלי צה"ל ככתב לענייני השטחים, ואחר כך ככתב מדיני בגלי צה"ל בתקופת הסכמי אוסלו. הוא שימש בתפקיד במשך חמש שנים ואז עבר לשמש כתב בניו יורק של גל"צ ומעריב. 

בשנת 1999 הצטרף לחברת החדשות של ערוץ 2, ועד אוגוסט 2017 שימש שם כפרשן המדיני. במסגרת תפקידו סיקר את התהליך המדיני במסגרת יחסי ישראל והפלסטינים, וכן את יחסי ישראל והממשל האמריקני בהקשר זה. קיים ראיונות עם דיפלומטים, בהם ראשי ממשלות ושרי חוץ.

באוגוסט 2017 עזב את חברת החדשות לקראת הצטרפותו לזכיינית רשת, שבה הגיש את התוכנית "לפני החדשות" בערוץ רשת 13.

לסגל יש גם טור שבועי במעריב סופשבוע, ומזה כעשור הוא מגיש את תוכנית הרדיו "גומרים הולכים" עם דני סידס ברדיו תל אביב ואת התוכנית "חברה בע"מ".

ב-2019 החל להגיש תוכנית בוקר שבועית בגלי צה"ל יחד עם קרן מרציאנו, שהוחלפה בתחילת 2022 בדוריה למפל.
ב-1 במרץ 2020 החל להגיש את המהדורה המרכזית של ערוץ 13, יחד עם תמר איש-שלום, ולאחר מכן עם הילה קורח.

בספטמבר 2022 עזב את גלי צה"ל והצטרף ל-ynet radio והחל להגיש תוכנית בוקר יומית עם דוריה למפל, השניים הגישו אותה עד סוף אפריל 2023, עת הופסקה התוכנית בעקבות קיצוץ מסיבי בתחנה. במרץ 2023, החליף את איילה חסון כמגיש מהדורת שישי בערוץ 13.

חיים אישיים 
סגל נשוי לדנה ואב לשלוש בנות ולבן, ומתגורר בכפר מונש.

קישורים חיצוניים

 
 אודי סגל, באתר "אישים"
 אודי סגל, באתר חדשות 13
 עמוד הכתבות של אודי סגל , באתר מעריב
 עמוד התוכנית גומרים הולכים, דני סידס ואודי סגל, יום שישי, 10:00 עד 12:00, באתר רדיו תל אביב
 עמוד התוכנית חברה בעם, אודי סגל, יום שישי, 12:00 עד 13:00, באתר רדיו תל אביב

הערות שוליים 

סגל מעריב
אנשי טלוויזיה ישראלים
סגל חברת החדשות
סגל חדשות 13
חיילי גלי צה"ל
כתבים מדיניים ישראלים
בוגרי התיכון האזורי ע"ש בן-גוריון בעמק חפר
ישראלים שנולדו ב-1971